ประกันไทยวิวัฒน์คลอดบัตรเครดิตให้ลูกค้ารูดจ่ายค่ารักษา
ประกันภัยไทยวิวัฒน์ใจป้ำออกบัตรเครดิตสุขภาพให้ลูกค้ารูดทันทีไม่ต้องทำเรื่องเคลมภายหลังรายแรกในไทย
19 เม.ย. 2554

ประกันภัยไทยวิวัฒน์ใจป้ำออกบัตรเครดิตสุขภาพให้ลูกค้ารูดทันทีไม่ต้องทำเรื่องเคลมภายหลังรายแรกในไทย
นายจีรพันธ์ อัศวะธนกุล กรรมการผู้อำนวยการ บริษัทประกันภัยไทยวิวัฒน์  กล่าวว่า บริษัท เปิดศักราชใหม่ ปี 2554 ด้วย concept ว่า “ประกันใจป้ำ” ที่สื่อความหมายง่ายๆ และสอดคล้องตรงกับคุณสมบัติและอุปนิสัยของบริษัทเตาม Slogan ของบริษัท “คุ้มค่า อุ่นใจ ฉับไวในบริการ” โดยการสร้างนวัตกรรมใหม่ทั้งด้านผลิตภัณฑ์ประกันภัยและการบริการ รวมถึงการเพิ่มมูลค่าเพื่อตอบแทนแก่ลูกค้าผู้มีอุปการะคุณให้ได้รับประโยชน์สูงสุด
ในปีนี้ ซึ่งเป็นปีพิเศษของบริษัทที่ฉลองครบรอบ 60 ปีบริษัทได้พัฒนาระบบการทำงาน โดยเฉพาะอย่างยิ่งการเคลมประกันให้ลูกค้าได้รับความสะดวกและพึงพอใจ สมกับconcept “ประกันใจป้ำ” โดยเริ่มด้วยการเปิดตัวผลิตภัณฑ์ ประกันสุขภาพ ที่มาคู่กับ “บัตรเครดิตประกันสุขภาพ” ซึ่งเป็นนวัตกรรมใหม่ที่บริษัทเป็นรายแรกและรายเดียวขณะนี้ ที่จะเสนอให้กับลูกค้าประกันสุขภาพของบริษัททุกรายใช้รูดจ่ายค่ารักษาพยาบาลทันทีได้กับทุกโรงพยาบาล ทั่วไทย ไม่ต้องสำรองจ่าย โดยบริษัทจะไม่คิดค่าใช้จ่ายในการมีหรือใช้บัตรเครดิตประกันสุขภาพตลอดที่ยังทำประกันภัยกับบริษัทอยู่
นายจีรพันธ์ กล่าวว่า บัตรเครดิตประกันสุขภาพ ไทยวิวัฒน์บัตรเครดิตเดียวที่ผู้ทำประกันสุขภาพกับบริษัท สามารถใช้รูดจ่ายค่ารักษาพยาบาลได้กับทุกโรงพยาบาลที่ยินดีรับบัตรเครดิต ทำให้ลูกค้าหมดคำถามว่า จะเข้ารับการรักษากับโรงพยาบาลไหนได้บ้าง เพราะเข้าได้ทุกโรงพยาบาลทั่วไทย ไม่จำกัดเฉพาะเครือข่ายที่มีสัญญากับบริษัท
นอกจากนี้ ลูกค้าหมดคำถามว่า จะต้องสำรองจ่ายค่ารักษาก่อนหรือเปล่า เพราะใช้บัตรนี้ยื่นให้แคชเชียร์ รูดจ่ายค่ารักษาได้ทันทีไม่เกินวงเงินคุ้มครองที่ซื้อกับบริษัท รวมทั้งหมดคำถามว่าจะเบิกคืนค่ารักษาอย่างไรและได้เงินเมื่อไหร่ เพราะเมื่อใช้บัตรนี้จ่ายค่ารักษา ก็ไม่ต้องเสียเวลาทำ Claim หรือเบิกคืนกับบริษัทภายหลัง
นายจีรพันธ์ กล่าวว่า บริษัทคาดหวังว่า ผลิตภัณฑ์ประกันสุขภาพคู่กับบัตรเครดิตประกันสุขภาพ ภายใต้ concept “ประกันใจป้ำ” จะได้รับการตอบรับเป็นอย่างดี สามารถสร้างรายได้ให้บริษัทในปีนี้ไม่ต่ำกว่า 100 ล้านบาท โดยในการประชาสัมพันธ์จะใช้สื่อโฆษณาทางโทรทัศน์ เป็นหลัก เสริมด้วย หนังสือพิมพ์ และ วิทยุ